钦定古今图书集成/明伦汇编/官常典/第086卷 > 秦孝王俊 秦王浩
## 钦定古今图书集成/明伦汇编/官常典/第086卷 > 秦孝王俊 秦王浩

按《隋书》本传，“俊字阿祗，高祖第三子也。开皇元年，立
为秦王。二年春，拜上柱国、河南道行台尚书令、雒州
刺史。时年十二，加右武卫大将军，领关东兵。三年，迁
秦州总管，陇右诸州尽隶焉。俊仁恕慈爱，崇敬佛道，
请为沙门，上不许。六年，迁山南道行台尚书令。伐陈
之役，以为山南道行军元帅，督三十总管，水陆十馀”
万屯汉口，为上流节度。陈将周罗㬋、荀法上等以劲
兵数万屯鹦鹉洲。总管崔弘度请击之，俊虑杀伤，不
许，罗㬋亦相率而降。于是遣使奉章诣阙，垂泣谓使
者曰：“谬当推毂，愧无尺寸之功，以此多惭耳。”上闻而
善之，授扬州总管、四十四州诸军事，镇广陵。岁馀，转
并州总管、二十四州诸军事。初颇有令问，高祖闻而
大悦，下书奖励焉。其后俊渐奢侈，违犯制度，出钱求
息，民吏苦之。上遣使按其事，与相连坐者百馀人，俊
犹不悛。于是盛治宫室，穷极侈丽。俊有巧思，每亲运
斤斧工巧之器，饰以珠玉。为妃作七宝羃篱。又为水
殿，香涂粉壁，玉砌金阶，梁柱楣栋之间，周以明镜，间
以宝珠，极荣饰之美。每与宾客、妓女弦歌于其上。俊
颇好内，妃崔氏性妒，甚不平之，遂于瓜中进毒。俊由
是遇疾，征还京师。上以其奢纵，免官，以王就第。左武
卫将军刘昇谏曰：“秦王非有他过，但费官物，营廨舍
而已，臣谓可容。”上曰：“法不可违。”昇因谏，上忿然作色，
昇乃止。其后杨素复进谏曰：“秦王之过，不应至此。愿
陛下详之。”上曰：“我是五儿之父，若如公意，何不别制
天子儿，《律》以周公之为人，尚诛管、蔡，我诚不及周公
远矣，安能亏法乎！”卒不许。俊疾笃，未能起，遣使奉表
陈谢。上谓其使曰：“我戮力关塞，创兹大业，作训垂范，
庶臣下守之而不失。汝为吾子而欲败之，不知何以
责汝！”俊惭怖疾甚。大都督皇甫统上表请复王官，不
许。岁馀，以疾笃，复拜上柱国。二十年六月，薨于秦邸。
上哭之，数声而已。俊所为侈丽之物，悉命焚之。敕送
终之具，务从俭约，以为后法也。王府僚佐请立碑，上
曰：“欲求名，一卷《史书》足矣，何用碑为！若子孙不能保
家，徒与人作镇石耳。”妃崔氏以毒王之故，下诏废绝，
赐死于其家。子浩，崔氏所生也。庶子曰湛。群臣议曰：
“《春秋》之义，母以子贵，子以母贵。贵既如此，罪则可知。
故汉时栗姬有罪，其子便废；郭后被废，其子斯黜。大
既然矣，小亦宜同。今秦王二子，母皆罪废，不合承嗣。”
于是秦国官为丧主。俊长女永丰公主年十二，遭父
忧，哀慕尽礼。免丧，遂绝鱼肉，每至忌日，辄流涕不食。
有开府王延者，性忠厚，领亲信兵十馀年，俊甚礼之。
及俊有疾，延恒在阁下，衣不解带。俊薨，勺饮不入口
者数日，羸顿骨立。上闻而悯之，赐以御药，授骠骑将
军，典宿卫。俊葬之日，延号恸而绝，上嗟异之，令通事
舍人吊祭焉。诏葬延于俊墓侧。炀帝即位，立浩为秦
王，以奉孝王嗣；封湛为济北侯，后以浩为河阳都尉。
杨元感作逆之际，左翼卫大将军宇文述勒兵讨之。
至河阳，修启于浩，浩复诣述营，共相往复。有司劾浩
以诸侯交通内臣，竟坐废免。宇文化及杀逆之始，立
浩为帝。化及败于黎阳，北走魏县，自僭伪号，因而害
之。湛骁果，有胆烈。大业初，为荥阳太守，坐浩免，亦为
化及所害。

按《北史本传》：秦王薨，帝哭之曰：“晋王前送一鹿，我令
作脯，拟赐秦王。今亡，可置灵坐之前。”心已许之，不可
亏信。帝及后往视，见大蜘蛛，大蛷螋从枕头出，求之
不见，穷之，知妃所为也。